VDSS sklep Pdp 1133/2013
Datum: 2014-01-16T01:00:00.000+01:00
ecli: ECLI:SI:VDSS:2014:PDP.1133.2013
sodisce: Višje delovno in socialno sodišče
oddelek: Oddelek za individualne in kolektivne delovne spore
podrocje: DELOVNO PRAVO - CIVILNO PROCESNO PRAVO
institut: zavrženje pritožbe - vročanje - sodne počitnice - rok za vložitev pritožbe

## Jedro

V skladu s 3. odstavkom 83. člena ZS se v času sodnih počitnic sodna pisanja ne vročajo, če pa je bilo sodno pisanje kljub temu vročeno, začnejo teči procesni roki prvi naslednji dan, ko se iztečejo sodne počitnice. V konkretnem primeru se je zgodilo prav to. Sodba sodišča prve stopnje je bila drugotoženi stranki vročena prvi dan sodnih počitnic, zato je 15 dnevni pritožbeni rok začel teči prvi naslednji dan po njihovem izteku, to je 16. 8. 2013. Navedeno pomeni, da se je rok za pritožbo dejansko iztekel 30. 8. 2013, zato bi drugotožena stranka pritožbo na pošto morala oddati najkasneje tega dne. Drugotožena stranka je pritožbo na pošto priporočeno oddala šele v ponedeljek, 2. 9. 2013, zato je bilo treba na podlagi določbe 1. odstavka 343. člena ZPP pritožbo zavreči kot prepozno.

## Izrek

Pritožba drugotožene stranke se zavrne in se potrdi izpodbijani sklep sodišča prve stopnje.

## Obrazložitev

Z izpodbijanim sklepom je sodišče prve stopnje zavrglo pritožbo drugotožene stranke, vloženo dne 2. 9. 2013 zoper sodbo sodišča prve stopnje z dne 17. 6. 2013. Zoper takšen sklep se iz vseh treh pritožbenih razlogov, navedenih v 1. odstavku 338. člena ZPP, pritožuje drugotožena stranka. Navaja, da ji je bila sodba sodišča prve stopnje z dne 17. 6. 2013 vročena 16. 7. 2013. Zaradi sodnih počitnic procesni roki v času od 15. 7. 2013 do 15. 8. 2013 niso tekli, zato se je 15 dnevni prekluzivni rok za pritožbo iztekel s 30. 8. 2013. To je bil tudi dan, ko je drugotožena stranka pošiljko predala na pošto, kar se na podlagi določbe 2. odstavka 112. člena ZPP šteje kot dan izročitve sodišču, ne glede na to, kdaj je pošta sodišču dejansko dostavila pošiljko. Drugotožena stranka predlaga, da pritožbeno sodišče izpodbijani sklep razveljavi.

Pritožba ni utemeljena.

Pritožbeno sodišče je preizkusilo izpodbijani sklep v mejah razlogov, ki so navedeni v pritožbi in na podlagi 2. odstavka 350. člena Zakona o pravdnem postopku (ZPP, Ur. l. RS, št. 26/99 in nadaljnji) v zvezi s 1. odstavkom 366. člena ZPP po uradni dolžnosti pazilo na bistvene kršitve določb pravdnega postopka iz 1., 2., 3., 6., 7. in 11. točke, razen glede obstoja in pravilnosti pooblastila za postopek pred sodiščem prve stopnje ter 12. in 14. točke 2. odstavka 339. člena ZPP in na pravilno uporabo materialnega prava.

Pritožbeno sodišče ugotavlja, da je protispisna pritožbena navedba, da je drugotožena stranka pritožbo na pošto priporočeno oddala 30. 8. 2013. Iz pritožbi priložene ovojnice je namreč razvidno, da je bila pritožba na pošto priporočeno oddana 2. 9. 2013, kar pa je po izteku prekluzivnega roka za vložitev tožbe, saj drugotožena stranka v pritožbi sama ugotavlja, da se je pritožbeni rok iztekel 30. 8. 2013. Sodišče prve stopnje je pravilno ugotovilo, da je bila sodba sodišča prve stopnje opr. št. Pd 38/2013 z dne 17. 6. 2013, drugotoženi stranki vročena 16. 7. 2013, to je na dan, ko so v skladu s Sodnim redom (Ur. l. RS, št. 17/95 s spremembami) in Zakonom o sodiščih (ZS, Ur. l. RS, št. 19/94 s spremembami) že nastopile sodne počitnice. V skladu s 3. odstavkom 83. člena ZS se v času sodnih počitnic sodna pisanja ne vročajo, če pa je bilo sodno pisanje kljub temu vročeno, začnejo teči procesni roki prvi naslednji dan, ko se iztečejo sodne počitnice. V konkretnem primeru se je zgodilo prav to. Sodba sodišča prve stopnje je bila drugotoženi stranki vročena prvi dan sodnih počitnic, zato je 15 dnevni pritožbeni rok začel teči prvi naslednji dan po njihovem izteku, to je 16. 8. 2013. Navedeno pomeni, da se je rok za pritožbo dejansko iztekel 30. 8. 2013, kot pravilno ugotavlja sodišče prve stopnje. Zadnji dan pritožbenega roka, to je 30. 8. 2013 je bil petek, torej dan, ko sodišče dela, zato bi drugotožena stranka pritožbo na pošto morala oddati najkasneje tega dne. Drugotožena stranka je pritožbo na pošto priporočeno oddala šele v ponedeljek, 2. 9. 2013, zato je sodišče prve stopnje ob pravilnem sklicevanju na določbo 1. odstavka 343. člena ZPP pritožbo utemeljeno zavrglo kot prepozno. Prvi odstavek 343. člena ZPP namreč določa, da predsednik senata sodišča prve stopnje brez naroka s sklepom zavrže prepozno, nepopolno ali nedovoljeno pritožbo.

Pritožbeno sodišče ugotavlja, da s pritožbo uveljavljani razlogi niso podani, prav tako ne razlogi, na katere pazi po uradni dolžnosti, zato je na podlagi 2. točke 365. člena ZPP pritožbo zavrnilo kot neutemeljeno in potrdilo sklep sodišča prve stopnje.